Panairi i teknologjisë 2016
Priten zhvillimet të rëndësishme në panairin e teknologjisë në Las Vegas
Sot në Las Vegas hapet panairi më i madh në botë i pajisjeve elektronike për konsumatorët. Pritshmëritë janë të larta. Flitet për njoftime të tilla të rëndësishme, si makina që vetëdrejtohen, apo televizione me rezolucion tepër të lartë. Firmat më të mëdha të prodhimit të televizorëve do të përpiqen të bindin blerësit se tashmë u ka kaluar koha televizioneve të tyre HD dhe se duhet të blejnë televizione me rezolucion 4k apo 8k. Këto numra përfaqësojnë teknologjinë e re Ultra High Definition e cila ofron rezolucion prej 4 – 8 mijë piksel horizontalë që prodhojnë një imazh shumë pranë realitetit. Një tjetër teknologji që pritet të tregojë progres të rëndësishëm, është ajo e realitetit virtual, me syze që i zhvendosin lojëtarët në botë të ndryshme. Zhvillimet teknologjike dhe testimi intensiv gjatë kësaj periudhe i makinave që vetëdrejtohen, është tregues se mund të paraqiten makina më të sofistikuara autonome. Prodhuesit e makinave po nxitojnë të paraqesin makina që marrin nën kontroll timonin gjatë momenteve të rrezikshme apo radhëve të gjata të trafikut. Teknologjia që mbartet në trup pritet gjithashtu të ketë zhvillime, jo vetëm në orët inteligjente, syze, por edhe unaza. Do ketë edhe celularë të rinj me aplikacione të reja, si dhe robotë të ndryshëm, madje edhe të përmasave të vogla që mund të mbahen në xhep. Ekspertët thonë se 2016-ta do të jetë një tjetër vit interesant për novacionet e teknologjisë.